Mḥend uccen ad tḥeznemt a lxalat, aqeṛṛu-s mačči d lbuṛ taylut-is tezga tečcur, yella deg wawal mḥend bu tlufa, irfed isers yufa-d ccufa, teṣbiḥ, aɛmam, aqendur yekcem lɣaba yebda lahdur: «amek akka alɛaǧaba mazal-aɣ di lbaṭel ad nḥeddar, wa d lwaḥc yesɛa lhiba, wa d ameɣbun yettwaḥqer.» Lewḥuc meṛṛa twaḥcen, lehwayec nniḍen dahcen, twaḥcen , dahcen di reḥba mi id as-slan i lxeṭba n limam mḥend uccen:« yiwen inaq, yiwen yettmettat, ulac lḥeq, ulac laɛdel,a ddunit-agi d yir nettat ilaq-aɣ ad tt-nbeddel, yeqwa ḍaṛ, yeqwa lmenkar win yufan gma-s yečč-it lḥeq win yebɣan ad t-yehder tagi mačči d ddunit ,dayem yahmec deg wass deg yiḍ, ameqqran itett deg umecṭuḥ, ulac lemḥena, ulac lɣiḍ, ulac wa ara ad as-yinin ula d wa meskin d aṛuḥ.». Ini-t-iyi-id d acu yexdem uwtul meskin i yizem? anwa craɛ ideg is yaḥkem deg uksum-ines ara ad iɛic, i umqqeṛqqaṛ isum uzrem!, i uɣerda yeḥqar umcic! mačči d yiwet i la ay-ḍeṛṛun, yewweḍ lbaṭel ula ɣer tegnawt! ula d afrux icennun deg yigenni yesɛa aɛdaw. Nekkini n wid iyi-cban lbaṭel seg-i ur d-itek , ayen yellan d lḥaq iban ur yetilli deg-s ccek, seg wass-a ar zdat ma nɛac taɣaḍt, tixsi, aqelwac taɛdawt gar-aɣ ur tettili ‟anwa iten iḥuzan di tigiˮ, nniɣ-d seg wass-a ar zdat ma nɛac taɣaḍt, tixsi, aqelwac taɛdawt gar-aɣ ur tettili di lehna imeṭṭi ulac di lxir kan ara nettemlili»